《万历己酉秋初游白下潘景升俞羡长王太古柳陈》
明代·胡梅

我家白板扉，覆檐乌桕树。
远山若画屏，颇适栖迟趣。
每忆七岁时，摊书未能句。
偷线作钓丝，频遭邻媪怒。
得鱼辄放去，倒向萍汀卧。
梦一白髯翁，引行松下路。
教我学吟诗，茫不知其故。
携手登高坛，失足遂惊寤。
此梦宛未散，长渐耽词赋。
自谓口出云，人讥泥染絮。
今秋二十余，远游桃叶渡。
遍访众骚坛，旗鼓各争竖。
结社留小巫，气索不敢赴。
孤舟若病马，到家岁云暮。
相对妇攒眉，瓦瓶沽白堕。
醉吟长五言，书之挂蓬户。
无佛处称尊，一笑颜微破。

作者简介：胡梅，明代，号东池，邵武（今福建邵武）人。善画山水，以清远自奇，与王显并为一时名手。